На основу члана 50 Закона о предшколском васпитању и образовању ("Службени гласник Републике Србије" број 18/2010), члана 11 Одлуке о оснивању Предшколске установе "Пчелица" Ниш ("Службени лист Града Ниша" број 29/2010-пречишћен текст и 94/2010) и члана 37 Статута Града Ниша ("Службени лист Града Ниша", број 88/2008 и 143/2016)

Скупштина Града Ниша на седници од\_\_\_\_\_\_\_\_\_\_\_\_\_\_\_. године, доноси

**Р Е Ш Е Њ Е**

**I Утврђује се** економска цена програма васпитања и образовања Предшколске установе "Пчелица" Ниш по детету и то:

**1. За целодневни боравак деце узраста до пет и по година**

-на годишњем нивоу по детету 241.680 динара

-на месечном нивоу по детету 20.140 динара

**2. За целодневни боравак деце обухваћене припремним предшколским програмом узраста од пет и по до шест и по година**

-на годишњем нивоу по детету 224.544 динара

-на месечном нивоу по детету 18.712 динара

**II** Дневна економска цена по детету утврђује се дељењем месечне економске цене по детету са бројем радних дана у месецу.

**III** Решење објавити у „Службеном листу Града Ниша“.

Број\_\_\_\_\_\_\_\_\_\_\_\_\_\_\_\_\_

У Нишу \_\_\_\_\_\_\_\_\_\_\_\_\_\_\_.год.

**Председник**

**Мр Раде Рајковић**

**О б р а з л о ж е њ е**

Законом о основама система образовања и васпитања (,,Службени гласник РС“,број 72/2009, 52/2011-други закон, 55/2013, 35/2015, 68/2015 и 62/2016), у члану 159 прописано је да се у буџету јединице локалне самоуправе у области предшколског васпитања и образовања обезбеђују средства за:

1. остваривање делатности предшколског васпитања и образовања (полудневни и целодневни боравак, исхрана, нега и превентивна заштита деце предшколског узраста) у висини 80 одсто од економске цене по детету, укључујући у целости средства за плате, накнаде и друга примања, социјалне доприносе на терет послодавца, отпремнине, као и помоћи запослених у предшколској установи и остале текуће расходе;
2. стручно усавршавање запослених;
3. превоз деце и њихових пратилаца ради похађања припремног предшколског програма на удаљености већој од два километра;
4. превоз запослених;
5. капиталне издатке;
6. заштиту и безбедност деце, у складу са Законом прописаним мерама;
7. друге текуће расходе, осим оних за које се средства обезбеђују у буџету Републике Србије.

Чланом 50 Закона о предшколском васпитању и образовању ("Службени гласник Републике Србије" број 18/2010) прoписано је да одлуку о висини економске цене по детету у предшколским установама доноси оснивач.

Одлуком о оснивању Предшколске установе "Пчелица" у члану 11 предвиђено је да Одлуку о висини цене услуга Установе доноси Скупштина Града.

Економска цена програма васпитања и образовања утврђује се у складу са Правилником о мерилима за утврђивање eкономске цене програма васпитања и образовања у предшколским установама ("Сл.гласник РС" број 146/14), којим је прописано да структуру економске цене чине зараде запослених и други расходи за запослене који се утврђују у складу са законом, општим актом и уговором о раду и трошкови пословања.

Економска цена програма васпитања и образовања се утврђује на годишњем, месечном и дневном нивоу.

Трошкове пословања у складу са поменутим Правилником чине:

1) стални трошкови:

(1) трошкови електричне енергије, који се утврђују се на основу количине и цене електричне енергије;

(2) трошкови грејања утврђују се на основу површине простора који се греје, дужине грејне сезоне и цене енергената. Установе чији су објекти прикључени на месну топлификациону мрежу, трошкове грејања утврђују на основу величине простора и текуће цене испоручиоца топлотне енергије;

(3) комуналне услуге (водовод и канализација, чистоћа, дератизација и друге комуналне услуге);

(4) трошкови осигурања лица и имовине;

(5) други стални трошкови (трошкови закупа, фиксне и мобилне телефоније, поште, провизија платног промета и други стални трошкови);

(6) трошкови превоза за реализацију програма (осим накнаде за превоз запослених);

2) услуге по уговору (административне услуге, компјутерске услуге, услуге образовања, издаци за стручне испите, услуге информисања, услуге за домаћинство и угоститељство и остале опште и стручне услуге);

3) специјализоване услуге (услуге образовања, културе и спорта, медицинске услуге, контрола намирница и здравствени прегледи запослених и остале специјализоване услуге);

4) текуће поправке и одржавање, објеката и опреме;

5) трошкови намирница за припрему оброка за исхрану деце;

6) трошкови одржавања хигијене;

7) материјал (канцеларијски материјал, радна одећа и обућа за запослене, дидактика, медицински материјал потрошни материјал за рад са децом, алат, инвентар, материјал за саобраћај и други материјал);

8) остали расходи (регистрација возила, обавезне републичке, општинске и судске таксе, накнаде за социјалну заштиту, накнада штете и други расходи).

У складу са овим Правилником, економска цена по детету на годишњем нивоу утврђује се за календарску годину на основу свих планираних расхода који чине структуру економске цене, на основу броја уписане деце који је утврђен годишњим планом рада установе, коригованог са просечном присутношћу деце.

Месечна економска цена по детету утврђује се дељењем економске цене на годишњем нивоу са бројем 12.

Дневна економска цена по детету утврђује се дељењем месечне економске цене по детету са бројем радних дана у месецу.

Последња економска цена за целодневни боравак утврђена је Решењем Скупштине Града Ниша број 06-84/2013-39-02 од 13.2.2013. године. Eкономска цена за целодневни боравак деце узраста до пет и по година износи 15.526,40 динара, а за целодневни боравак деце обухваћене припремним предшколским програмом узраста од пет и по до шест и по година износи 12.160,00 динара.

Управни одбор Предшколске установе "Пчелица" је на седници одржаној дана 21.12.2016. године донео одлуку број 14076/2 са образложењем предлога економске цене број 14076 од 21.12.2016. године, којом се предлаже Скупштини Града Ниша, као оснивачу ове Установе, да утврди нову економску цену програма васпитања и образовања.

За целодневни боравак деце узраста до пет и по година предложена је економска цена по детету на годишњем нивоу 241.680 динара и 20.140 динара на месечном нивоу.

Учешће родитеља у економској цени по детету на месечном нивоу за овај васпитно образовни облик рада би износило 4028 динара.

За целодневни боравак деце обухваћене припремним предшколским програмом узраста од пет и по до шест и по година предложена је економска цена по детету на годишњем нивоу 224.544 динара и 18.712 динара на месечном нивоу.

Учешће родитеља у економској цени по детету на месечном нивоу за овај васпитно образовни облик рада би износило 3.743 динара.

Трајање целодневног боравка је 11 сати дневно, а планиран је обухват 5787 деце у 217 васпитно образовних група.

У образложењу предлога економске цене Установа је дала структуру цене услуга која обухвата зараде запослених и друге расходе за запослене који се утврђују у складу са законом, општим актом и уговором о раду и трошкове пословања.

Економска цена за целодневни боравак који обухвата припремни предшколски програм у години пред полазак у школу, умањена је за износ средстава који се преноси из буџета Републике за припремни предшколски програм.

Управа за финансије, изворне приходе локалне самоуправе и јавне набавке је у складу са чланом 19. Правилника о поступку припреме, израде и доставе материјала ("Службени лист Града Ниша" број 125/2008), дала Мишљење број 11-2366/2016 од 29.12.2016. године да нема примедби на нацрт решења о утврђивању економске цене програма васпитања и образовања Предшколске установе "Пчелица" Ниш.

На основу изложеног, предлаже се доношење решења као у диспозитиву.

По овлашћењу-начелница

Управе за образовање

Марина Костић